Sorthat-Muleby
Sorthat-Muleby er en bydannelse på Vestbornholm mellem Rønne og Hasle. Den har 561 indbyggere (2013).
Sorthat-Muleby er dannet af de to byer Sorthat og Muleby, begge ved den gamle landevej Rønne-Hasle, men adskilt af Muleby Å. Den fungerer hovedsagelig som satellitby for de to større byer og har især efter lukningen i 1998 af Hasle Klinker- og Chamottestensfabrik vest for Muleby kun få lokale arbejdspladser. Det fredelige villakvarter i Sorthat-Muleby er præget af både ældre mennesker, fritidsbornholmere og i stigende grad også af fastboende børnefamilier.
Mellem de forladte fabriksbygninger og Østersøen ligger Smaragdsøen og Pyritsøen, to vandfyldte, tidligere lergrave og et smukt område at besøge i den store skovstrækning, der strækker sig langs øens vestkyst hele vejen fra Rønne til Hasle og tiltrækker både naturelskere, kondiløbere og andre sportsfolk.